google/wiki40b huggingface dataset:
Khiam

Khiam (arab. الخيام) er en landsby i distriktet Marjayoun i det sørøstlige Libanon, nær byen Marjayoun.
Den begynte som en større fransk militærpost etablert i 1930-årene. Senere ble den en base for den libanesiske hær. Under den israelske okkupasjon fra 1985 ble barakkene omgjort av Israels allierte South Lebanon Army (SLA) til et fengsel og avhørssenter, og forble det til den israelske tilbaketrekning i 2000. Beskyldninger om tortur kom tidlig, og vedvarte over det meste av perioden.
Verdenscupen i langrenn 2006/07

Kalender

Øvelsene avholdes vanligvis på samme sted over en 2- eller 3-dagers periode. 
Tour de Ski er en serie med renn som også teller med i verdenscupen.

Verdenscupen sammenlagt

Tabellene nedenfor viser de 10 beste i sammendraget i verdenscupen 2006/07.
Latvias forsvar

Latvias forsvar (latvisk: Latvijas Nacionālie bruņotie spēki) består av 5910 personer i uniform.
Latvia har etter frigjøringen fra Sovjetunionen hatt mobiliserbart vernepliktforsvar med noen vervede soldater.  Forsvaret består av en hær med lett infanteri, et luftforsvar og en marine.  I tillegg til disse har man hatt et heimevern, kalt zemessardze, bestående av 13 890 personer.  Latvia er i ferd med å gå over til et profesjonnelt forsvar, og fra 1. januar 2007 skal det ikke være flere vernepliktige igjen.  Forsvarsbudsjettet ligger på rundt 1,5% av statsbudsjettet.
Latvia samarbeidet med Estland og Litauen om en felles infanteribataljon kalt BALTBAT og en marineskvadron kalt BALTRON som de stiller med i fredsbevarende oppdrag.
Fra 29. mars 2004 har Latvia vært medlem av NATO.  Latvisk luftrom er for tiden beskyttet av NATO-fly, da Latvia ennå ikke har kapasitet til å gjøre dette selv.
Kongelig flertall

Kongelig flertall, også kjent som majestetspluralis, det kongelige vi eller det latinske Pluralis majestatis er et begrep som betyr at en enkeltperson med et høyt embete bruker et personlig pronomen i flertall når han eller hun refererer til seg selv. Pluralis majestatis brukes blant annet av monarker, biskoper og paven. 
Vi-formen brukes også i aviser og bøker som uttrykk for skribentens tilbakeholdenhet, men kalles da pluralis modestiae, beskjedenhetens flertallsform.
Östanå

Östanå er et småsted i Östra Göinge kommune i Skåne län i Sverige. I 2005 var Östanå regnet som et eget tettsted, og hadde da 221 innbyggere, men i 2010 var innbyggertallet sunket under 200, som er grensen for å regnes som tettsted i Sverige. Östanå ligger ca. 40 kilometer nord for Kristianstad og ca. 25 kilometer nordøst for Hässleholm.
Tisleifjellet

Tisleifjellet ligger langs fylkesvei 51 i Nord-Aurdal i Valdres.
Her ligger Tisleidalen, som er ei bygd og et lite dalføre rundt elva Tisleia i Nord-Aurdal kommune i Oppland fylke. Dalen har retning fra vest mot øst, og fylkesvei 51 som forbinder Fagernes og Gol går gjennom dalføret.  Området har tradisjonelt vært et viktig stølsområde, men i dag er turisme viktigste næringsvei. I Tisleidalen på Tisleifjellet finner du Vasetdansen Camping, Bjørkestølen Camping, Fjellbu Landhandleri, Hovda Fjellhotell, Sanderstølen og Stølsdokken.
Euchroma

Utseende

Store (gjerne 60 millimeter), nokså brede, metallisk fargede praktbiller. Pronotum er forholdsvis stort og bredt med to svarte flekker. Dekkvingene har tydelige punktrader. Nyklekte individer er kledt med et gullig, voksaktig pudder som slites av etter hvert. Larven er 12-15 centimeter lang når den er utvokst.

Levevis

Som hos de fleste andre praktbiller utvikler larvene seg i død ved, på falne tømmerstokker. særlig av trær i familien Bombaceae. Hannene ser ut til å tiltrekke seg hunner ved å lage en klikkelyd med dekkvingene.

Utbredelse

Slekten er utbredt i Sør- og Mellom-Amerika, fra Mexico i nord til Argentina i sør. Arten lever i varme, tropiske områder opptil 1200 meter over havet.
Marawi

Marawi, offisielt (maranaoan: Inged san Marawi, tagalog: Lungsod Islamiko ng Marawi, ofte kalt Marawi City, er hovedstad for provinsen Lanao del Sur på øya Mindanao i Filippinene.
Beboerne av Marawi kalles maranaos og taler maranaoan. Navnet er etter innsjøen Lanao, som heter Meranau på nevnte språk. Marawi ligger ved nordbredden.  Byen har tilnavnet The Summer Capital of the South ettersom den ligger høyt og dermed har et kjølig klima. Samme tilnavn brukes også om byen Malaybalay.
I mai 2017 var det her sammenstøt mellom den militante Maute-gruppen (som skal ha tilknytning til ISIL) og filippinske væpnede styrker, og dette utløste at president Rodrigo Duterte proklamerte unntakstilstand for hele Mindanao.

Historie

Marawi ble grunnlagt som Dansalan i 1639 av spanjoler anført av Francisco Atienza. De rykket frem fra Iligan og forsøkte å erobre hele området rundt Lanao-sjøen. Men stedet ble oppgitt senere samme år da tusener av maranao-krigere presset ut spanjolene. Det var først mot slutten av 1890-tallet at spanjolene vendte tilbake for  underkue Sultanatet Maguindanao. Men da amerikanerne kom i 1900 ble også denne erobringen oppgitt.
Marawi ble hovedstad for den udelte provinsen Lanao fra 1907 til 1940.
Shanyang (Shangluo)

Shanyang (kinesisk: 山阳县; pinyin: Shānyáng Xiàn) er et fylke i provinsen Shaanxi i Folkerepublikken Kina. Det ligger i byprefekturet Shangluo.
Folkemengden var på 419 661 innbyggere i 1999.
Fahrenheit 9/11

Handling

Filmen baserer seg på arkivopptak fra amerikanske nyhetssendinger, et kamera smuglet inn i Irak blant amerikanske soldater, dokumenter fra Det hvite hus og fra 9/11-kommisjonen og en stor dose av Moores egne kommentarer. Dette utgjør filmens kritiske undersøkelse av USAs utenrikspolitikk. Moore retter sitt skeptiske blikk mot Bush-regjeringen, som viser seg å ha oversett faresignaler og advarsler om terrorangrep sommeren 2001. Det fremgår også, på bakgrunn av beregninger fra Washington Post, at Bush i sine første åtte måneder i Det hvite hus var på ferie 42 prosent av tiden. Den militære operasjonen i Afghanistan beskrives som en meget slapp affære, de sendte kun inn 11 000 soldater, og de gikk ikke inn i området der Bin Lades var antatt å være før etter to måneder. Videre skildres de mange forretningsforbindelsene mellom Saudi-Arabia og USA, der mange er i president Bush sin nære familie. More beskriver også en omfattende strøm av propaganda som pøser ut nyheter om at hele USA er i fare for å blir offer for nye terrorangrep. Ifølge Moore kommer denne propagandaen fra Bush, og hensikten med den er å bygge opp nok frykt i folket slik at invasjonen av Irak kunne ta til. Bak Bush står hans venner i våpenindustrien.
Kirurgi

Kirurgi omhandler medisinske operasjoner og læren om hvordan de utføres. En kirurg er en person som er opplært i faget og som utfører operasjoner. En kirurg har enten lege-, tannlege- eller veterinærutdannelse, avhengig av felt. De har vanligvis spesialisert seg på operativ behandling av sykdommer og misdannelser. 
Å utføre medisinske operasjoner skriver seg fra langt tilbake i tiden. Fra steinalderen kjenner man til at visse inngrep ble utført. I oldtidens Egypt, Hellas, India og Kina ble forskjellige kirurgiske behandlinger utført av leger, og man fikk undervisning i operasjoner på læreanstalter. Kirurgiens historie har dog vært meget labil frem til 1800-tallet. Mange steder fulgte man langt mer primitive og endog skadelige behandlingsmetoder. Noen steder kunne en barberer for eksempel bli tilkalt for å amputere lemmer, og det ble ofte gjort uten noen form for bedøvelse. I de siste århundrene kom legevitenskapen mye lenger. Likevel var visse tvilsomme behandlingsmetoder utbredt til ganske nylig, som for eksempel lobotomi. I tiden etter annen verdenskrig ble kirurgien revolusjonert, både på grunn av bedre bedøvelsesmetoder og ikke minst innføringen av antibiotika.  
I nyere tid har plastisk kirurgi blitt mye omtalt. Det utføres enten av kosmetiske årsaker for å forskjønne deler av en menneskekropp, eller av medisinske, for eksempel for å dekke til eller utbedre skader.
Nyere medisinske instrumenter har ført til for eksempel kikkhullskirurgi (blant annetartroskopi).
I Norge er det strenge regler for å praktisere kirurgi. For å redusere avvik fra etablerte prosedyrer i forbindelse med kirurgi, er det satt opp sjekklister for å diagnostisere og innhente informasjon av pasienter som skal utføre kirurgi. En nasjonal sikkerhetskampanje «I trygge hender» ble satt i gang for å hindre avvik i forbindelse med kirurgiske inngrep i Norge.
Kirurgi brukes i dag som en medisinsk behandlingsmetode for å kurere kreft. Hovedsakelig brukes kirurgi til å fjerne kreftsvulsten om forholdene ligger til rette for det. Før en kirurgi utføres gjøres dette gjerne i kombinasjon med en cellegift og/eller strålebehandling i forkant.
Beagle 2

Beagle 2 var en romsonde som foretok et mislykket landingsforsøk på Mars. Sonden var en del av Den europeiske romfartsorganisasjonen (ESA) sitt Mars Express-prosjekt. Den ble skutt opp sammen med modersonden fra Bajkonur i Kasakhstan den 2. juni 2003.
Beagle 2 ble koblet fra Mars Express på vei mot Mars 19. desember 2003. Sonden fløy så alene mot Mars i fem dager og var tenkt å gå inn i marsatmosfæren 25. desember. Kontakt med Beagle 2 ble aldri oppnådd, og man visste ikke om sonden landet på Mars. Sonden ble meldt tapt av ESA 6. februar 2004.

Gjenfunnet i 2015

I januar 2015 meldte ESA at Beagle 2 var identifisert på et overflatebilde av Mars tatt av NASAs Mars Reconnaissance Orbiter i desember 2014. Bildene er såpass klare at forskerne tror sonden er intakt. To av solcellepanelene ble tilsynelatende ikke foldet ut, og ble dermed stående i veien for antennen som skulle kommunisere med Jorden.
Brunla (valgkrets)

Brunla var en valgkrets i Jarlsberg og Larviks amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Brunla valgte således én representant og én personlig vararepresentant.
Valgkretsen Brunla bestod av herredene Tjølling, Fredriksvern, Brunlanes, Hedrum og Lardal med rundt 15 000 innbyggere og 7 000 stemmeberettigede etter innføringen av kvinnelig stemmerett.
Kardia kullkraftverk

Kardia kullkraftverk er et kullkraftverk i området Kozani i Hellas. Det har en installert produksjonskapasitet på 1 200 MW fordelt på 4 like store blokker/turbiner. Årsproduksjonen er om lag 7,0 TWh. Operatør er Public Power Corp. 
Anlegget ble utbygd i årene 1975–1981. Brenselstypen er brunkull (lignitt), i likhet med situasjonen for alle de greske termiske kraftverkene. Utslippene av CO2 er 8,8 millioner tonn i 2007.
De totale CO2-utslippene i 2008 var ca. 9 644 000 tonn.
PA-7100LC

PA-7300LC

PA-7300LC var en videre utvikling. Den ble introdusert i midten av 1996 som en mikroprosessor for den lave og middels enden, som komplementerte PA-8000 arbeidsstasjoner og tjenere i den høye enden.
PA-7300LC var en forbedret utgave av PA-7100LC, med et 64 KB delt hurtigminne for instruksjoner og data, nivå-2 hurtigminne kontroller, minnehåndterer og GSC-buss kontroller integrert på en enkelt brikke. Den var den første PA-RISC mikroprosessor som hadde en betydelig mengde hurtigminne integrert. Nivå-2 hurtigminne var valgfritt og kunne beskyttes av paritet. Det kunne bygges av register-til-register, flow-through eller asynkron SRAM. PA-7300LC bestod av 9,2 millioner transistorer, av hvilke 1.2 millioner ble brukt til logikk og 8 mllioner ble brukt i hurtigminne; den målte 15.3 x 17.0 mm eller 260.1 mm². Den ble fabrikkert i en CMOS14C prosess, med 0.5 µm CMOS-transistorerog 3,3 V spenning. Den var pakket i et 432-pinners pin grid array av keramikk.
Falling Down

Popularitet og økonomi

Falling Down ble en moderat suksess i USA, hvor den innbrakte $40,9 millioner. Den havnet på en 37-plass over de mest innbringende filmene i USA i 1993.
Produksjonskostnadene var på mellom $25 og $30 millioner.

Anmelderne

Den ble forholdsvis godt mottatt av anmelderne, noe som gjenspeiles i at den har fått 74 % på Rotten Tomatoes. Roger Ebert, som ga filmen 3 av 4 stjerner og skrev om karakteren William «D-Fens» Foster: «Det som er fascinernde med Douglas' figur, såvel skrevet som utspilt, er kjernen av tristhet i sjelen hans. Allerede når vi møter ham, har han gått over grensen. Men det er ikke noe oppløftende i hans utbrudd, ingen frigjøring. Han virker trett og forvirret, og i hans handlinger følger han ubevisst manuskript som han har lært av filmer, eller fra nyhetene, hvor andre frustrerte mislykkede slipper ut frustrasjonen sin på uskyldige tilskuere.» Leonard Maltin gav den 2,5 av 4 stjerner.
Clifford D. Simak

Biografi

Clifford D. Simak ble født i Millville i staten Wisconsin. Han giftet seg med Agnes Kuchenberg i 1929, og fikk to barn sammen med henne. Simak gikk på universitetet og arbeidet senere for forskjellige aviser i Midtvesten. I 1939 ble han tilknyttet avisen Minneapolis Star and Tribune, og han arbeidet for avisen til han gikk ut i pensjon i 1976. I 1949 ble han nyhetsredaktør for avisen. Han døde i Minneapolis.

Forfatterkarrière

Simak begynte å skrive science fiction til de såkalte kulørte bladene i 1931, men var misfornøyd med det som ellers kom ut i genren og sluttet igjen i 1933. Han tok opp igjen virket som science fiction-forfatter da John W. Campbell tok over som redaktør for Astounding Science-Fiction. Den eneste science fiction-historien Simak skrev mellom 1933 og 1937 var «The Creator», som er en historie med religiøst innhold, noe som var unormalt på den tiden.
The Railway Man

Handling

Forteller den sanne historien om Eric Lomax, som var en britisk soldat som ble tatt til fange av japanerne i Singapore og deretter sendt til en fangeleir, hvor han som en av flere tusener måtte utføre straffarbeid på Thailand–Burma-jernbanen. Han blir her torturert av en japansk soldat.
Mange år senere er han fremdeles plaget av traumene, og Lomax blir overtalt av kona Patti til å oppsøke soldaten som torturerte ham, og sammen med sin beste venn Finlay drar Lomax tilbake til stedet han ble torturert og greier å finne Takashi Nagase, den japanske soldaten som torturerte ham på leiren. Målet er å bli kvitt bitterheten og hatet han fremdeles bærer på.
Giovanni Lanfranco

Biografi

Lanfranco ble født i Parma. Han begynte sin karriere som lærling hos Agostino Carracci i Bologna og hans maleskole og var med og dekorerte taket i kasinoet Palassetto Borghese i 1605. Etter Carraccis død flyttet han til Roma for å jobbe under Annibale Carracci, bror til Agostino. Her arbeidet han ved Herrera-kapellet i kirken San Giacomo degli Spagnoli (1602–1607) og arbeidet sammen med Guido Reni og Sisto Badalocchio.
I 1610 flyttet han tilbake til Parma, der han malte altertavlen i Ognissanti-kirken, men mot slutten av 1612 flyttet han tilbake til Roma. I denne perioden malte han fresker i den prominente bygningen Palazzo Mattei og dekorasjonene i Boungiovanni-kapellet i kirken Sant'Agostini (1616). Han malte også altertavlene i Piacenza, Orvieto, Vallerano og Fermo.
Det neste året arbeidet Lanfranco sammen Agostini Tassi og Carlo Saraceni med dekoreringen av Sala Regia i Quirinalet i Roma. Etter at både Guido Reni, Francesco Albani og Domenichino flyttet fra Roma, ble han den maleren pave Paul V foretrakk. Pavens etterfølger, Gregor XV foretrakk Guercino og Domenichino. Lanfranco fikk likevel oppdraget med krusifiks-kapellet i kirken Santa Maria in Vallicella (Chiesa Nuova), og som sitt mesterverk fikk han og oppdraget å male kuppelen i Sant'Andrea della Valle (1627).
Urban III ga ham i oppdrag å lage en stor freske som skulle portrettere «St. Peter Walking on Waters» (1628). For denne jobben ble han tildelt tittelen Ridder av ordenen Order of Christ.
Fra 1633 til 1646 bodde han i Napoli. Her begynte han dekorasjonen av jesuittkirken Gesù Nuovo i Napoli i 1634, og han ble boende her i tolv år. Han døde i Roma i 1647, og hans siste arbeide var ved kirken San Carlo ai Catinari.
Det er også en freske av Lanfranco over monumentet av pave Klemens VIII i Santa Maria Maggiore (Den Store Mariakirken) i Roma.
Lanfranco er kjent for sin skarpe konkurranse mot sin samtidige lærling under Annibale Carracci, Domenichino, og gikk så langt at han beskyldte ham for plagiat med bildet «Confession of St. Jerome», som i dag henger i Vatikanet.
Yngve Andersen

Biografi

Yngve Andersen er låtskriver, produsent og multimusiker for hardcorebandene Jeroan Drive og Girl Army, og punkbandet Blood Command. 
Andersen har også sitt eget bergensbaserte plateselskap; Loyal Blood Records
Kile naturreservat (Vennesla)

Kile naturreservat er et skogvernområde ved Kilefjorden, nord i Vennesla kommune i Vest-Agder. Kile er et blandingsskogsområde med rik treslagsvariasjon. Det finnes gamle trær særlig av gran, osp, bjørk, selje og barlind innenfor området, men også enkelte gamle lind, eik og furu. Rødlistede sopp- og lavarter er registrert innenfor verneområdet.
Kile naturreservat ble opprettet i desember 2015.
Den 84. Oscar-utdelingen

Nominasjoner og vinnere

I hver kategori står vinnerne først, deretter listes de nominerte opp.

Ærespriser

Akademiet avholdt sin tredje årlige Governors Awards-seremoni 12. november 2011, der følgende priser ble delt ut:

Beste fremmedspråkelige film

63 land har sendt inn bidrag til Oscar for beste fremmedspråkelige film. Denne listen blir redusert til ni filmer, som igjen blir redusert til fem nominerte filmer.
Norges bidrag til kategorien er Sykt lykkelig (eng. Happy, Happy), regissert av Anne Sewitsky.
William H. Tunner

Bakgrunn, militær utdannelse

William H. Tunner ble født i Elizabeth i New Jersey, men vokste opp i det nærliggende Roselle.
Hans forfedre stammet fra det steiriske Leoben i Østerrike; blent dem var gruvepioneren, riksdagsmedlemmet og Montanuniversität Leobens grunnlegger Peter Tunner (1809-1897) og dennes far av samme navn, Peter Tunner den eldre (1786-1844),som også var gruve- og malmfagmann. Tunners far hadde studert ingeniørvesten i Leopben ved skolen som hans gamle forfader hadde grunnlagt, før han emigrerte til Amerika.

I det amerikanske forsvaret

Som ett av familiens fem barn tok William Henry Tunner etter High School militær offisersutsannelse ved US Military Academy i West Point, hvorfra han gikk ut i 1928 med graden Second Lieutenant. I 1929 tok han eksamen fra Advanced Flying School for United States Army Air Corps (USAAC) på Kelly Field i Texas.
Tunner Virket i det amerikanske forsvaret fra 1924 til 1960, deltok i andre verdenskrig, Koreakrigen og ble blant annet dekoreret med Distinguished Service Cross (DSC) og Forbundsrepublikken Tysklands fortjenstorden.

Tre stategiske luftbroer i krigs- og fredstider

Under andre verdenskrig gjorde han tjeneste i Air Transport Command (ATC), hvor han som oberst i 1944 ble ansvarlig for luftransporten av krigsmateriel fra India til Kina, hvor transportflyene skulle fly over den østlige del av Himalaya-fjellene. (The Hump). Tunner tok inn den kvinnelige flypiloten Nancy Love i staben ved denne sin første største kommando i 1942, og var en nøkkelskikkelse for planleggingen og dannelsen av Women's Auxiliary Ferrying Service.
Senere arbeidet han som operasjonell leder i Military Air Transport Service (MATS) i forbindelse med luftbroen til Berlin i perioden 1949–1951.
Under Koreakrigen fra 1950 til 1953 organiserte Tunner atter en luftbro.
Sandoyar prestagjalds kommuna

Sandoyar prestagjalds kommuna var en kommune på Færøyene. Den ble opprettet som én av en rekke kommuner basert på øyrikets prestegjeld i 1872. Kommunen omfattet øyene Sandoy, Skúvoy og Stóra Dímun. Skopun ble utskilt som et eget kirkesogn fra Sandur i 1910, og Stóra Dímun gikk fra Sandur til Skúvoy sogn i 1923. I 1928 ble hele Sandoyar prestagjalds kommuna omdøpt til Sands kommuna, og i 1930 ble Skálavíkar kommuna, Húsavíkar kommuna, Skúvoyar kommuna og Skopunar kommuna utskilt fra denne.
Bryting under Panamerikanske leker 1971

Bryting under Panamerikanske leker 1967. Bryting var en av flere sporter som var med i de sjette Panamerikanske leker som ble arrangert i Cali i Colombia fra 30. juli til 13. august 1971. Det ble konkurrert i ti vektklasser i fristil. USA ble beste nasjon med sju gullmedaljer foran Cuba med tre.
James Legge

Liv og virke

Legge studerte ved Kings College i Aberdeen og ved Highbury Theological College i London. I 1839 la han ut på reise til  Kina, men forble underveis i to år i Malakka, der han ledet stedets anglo-kinesiske college. Colleget ble flyttet til Hongkong og Legge fulgte med og forble der i 30 år.
Legge var to ganger gift, først med Mary Isabella Morison (1816–1852), og etter hun døde med enkefruen Hannah Mary Willetts (død 1881, født Johnstone).
I 1841 begynte han med sin oversettelse av de konfucianske klassikere, og ble ferdig kort før sin død. Hans rådgiver var Wang Tao, som var tilhenger av Taipingsekten. Wang Tao var flyktet fra Qingregjeringen til Hongkong. 
I 1870 reiste Legge tilbake til Aberdeen og underviste fra 1884 ved University of Edinburgh. Han innehadde også den nyopprettede lærestolen for kinesisk språk og litteratur ved Oxford.
Drentsche patrijshond

Drentsche patrijshond er en relativt ukjent hunderase som oppstod i Nederland. Den er en pointer og er beslektet med Kleiner münsterländer og Fransk spaniel.
Rasen er svært gammel og dens historie strekker seg helt tilbake til 1500-tallet i den nederlandske provinsen Drenthe, men den ble ikke gitt formell anerkjennelse før på 1940-tallet. I dag er hunden svært populær i Nederland, og da særlig som brukshund, men sjelden ellers.
Matanzas

Matanzas er hovedstaden i provinsen Matanzas. Byen ligger vel 90 kilometer øst for Havanna og 40 km vest for turistmeteropolen Varadero .
Antallet innbyggere i byen var på 136 718 i 2004 
Oversatt til norsk betyr Matanzas «massemord» eller «massakre». En fortolkning går ut på at navnet slyldes utryddelsen av indianerne som conquistadorene stod bak. Den andre (og eldste) fortolkningen går ut på at en gruppe spanjoler ble massakrert her, og at indianerne stod bak massakren. Midt i Matanzas har cubanerne reist en statue av høvding Hatuey, som ytte en kortvarig motstand mot spanjolene, og til minne om urbefolkningen som den spanske kolonimakten utryddet.
Byen ligger i et delta med tre større elver (Rio Yumuri, San Juan y Canimar og La Atenas de Cuba) og har flere broer som krysser disse elvene på ulike steder. Av denne grunn kalles også byen «Broenes by».
Treskonebb

Beskrivelse

Det karakteristiske nebbet, som er spesielt stort (23x10 cm) og ender i en kvass krok og kan minne om en tresko, har gitt denne arten sitt norske navn. Fuglen kan bli omkring 115–150 cm høy (kroppslengden utgjør cirka 100–120 cm) og 4–7 kg tung.
Arten regnes som solitær utenom hekketiden. Hunnen legger 1–3 egg og inkubasjonstiden er cirka 30 dager. Det tar to–tre år før ungene blir reproduktive. Treskonebb i fangenskap kan leve til de blir mer enn 30 år gamle.
Den jakter om natten, primært i hurtig bakholdsangrep. Byttet er vanligvis fisk av ulike slag og størrelser, spesielt afrikansk lungefisk, men den tar også amfibier, små vannslanger, firfisler, skilpadder, rotter, fugler og til og med små krokodiller.

Utbredelse

Arten finnes i sumpområder fra Sør-Sudan til Zambia, men til tross for den store utbredelsen er totalbestanden beskjeden. Man regner med at det finnes færre enn 10 000 individer.
Arten trives best der det er papyrusgress, rørsumper og oversvømte sumpområder med flytende vegetasjon.